VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DIREKTORIAUS

Į S A K Y M A S

DĖL VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DARBO REGLAMENTO PATVIRTINIMO

2005 m. birželio 29 d. Nr. V-257

Vilnius

Siekdamas nustatyti Valstybinio socialinio draudimo fondo valdybos prie Socialinės apsaugos ir darbo ministerijos optimalią darbo organizavimo tvarką, vykdant įstatymais ir kitais norminiais teisės aktais reglamentuotą valstybinį socialinį draudimą bei Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) nuostatuose nustatytus uždavinius ir funkcijas:

1. Tvirtinu Valstybinio socialinio draudimo fondo valdybos prie Socialinės apsaugos ir darbo ministerijos darbo reglamentą (pridedama).

2. Pripažįstu netekusiu galios 2003 m. rugsėjo 18 d. Valstybinio socialinio draudimo fondo valdybos direktoriaus įsakymą Nr. V-350 „Dėl darbo reglamento patvirtinimo“, 1995 m. rugsėjo 13 d. Fondo valdybos direktoriaus įsakymo Nr. 158, 2001 m. lapkričio 8 d. Fondo valdybos direktoriaus įsakymo Nr. 951 ir 2003 m. kovo 27 d. Fondo valdybos direktoriaus įsakymo Nr. V-109 pripažinimo netekusiais galios“.

3. Įpareigoju:

3.1. (Nepateikiamas);

3.2. (Nepateikiamas);

3.3. (Nepateikiamas);

3.4. (Nepateikiamas).

4. Pavedu įsakymo vykdymo kontrolę Fondo valdybos direktoriaus pavaduotojai Irenai Pocevičienei.

DIREKTORIUS	MINDAUGAS MIKAILA

______________

PATVIRTINTA

Valstybinio socialinio draudimo fondo

valdybos prie Socialinės apsaugos ir darbo

ministerijos direktoriaus

2005 m. birželio 29 d.

įsakymu Nr. V-257

VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DARBO REGLAMENTAS

I. BENDROSIOS NUOSTATOS

1. Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) darbo reglamentas (toliau – reglamentas) nustato Fondo valdybos veiklos organizavimo ir vidaus darbo tvarkos principines nuostatas, vykdant įstatymuose ir kituose Lietuvos Respublikos norminiuose teisės aktuose Fondo valdybai nustatytus uždavinius ir funkcijas.

2. Fondo valdyba savo veikloje vadovaujasi Lietuvos Respublikos Konstitucija, Europos Sąjungos teisės aktais, Lietuvos Respublikos tarptautinėmis sutartimis, Lietuvos Respublikos valstybinio socialinio draudimo įstatymu (Žin., 1991, Nr. 17-447; 2004, Nr. 171-6295) ir kitais Lietuvos Respublikos įstatymais, Lietuvos Respublikos Vyriausybės nutarimais, socialinės apsaugos ir darbo ministro įsakymais, Valstybinio socialinio draudimo fondo tarybos sprendimais (toliau – Fondo taryba), Fondo valdybos nuostatais (Žin., 2005, Nr. 14-445), šiuo reglamentu ir kitais norminiais teisės aktais.

II. fondo valdybos veiklos reglamentavimas

3. Fondo valdyba yra viešojo administravimo įstaiga, organizuojanti valstybinį socialinį draudimą ir vykdanti operatyvų valstybinio socialinio draudimo fondo lėšų (toliau – Fondo lėšos) tvarkymą bei apskaitą, užtikrinanti priskaičiuotų socialinio draudimo įmokų sumų, baudų, delspinigių surinkimą ir išieškojimą į Fondo biudžetą, teisingą duomenų apie apdraustuosius asmenis tvarkymą bei įstatymų ir kitų teisės aktų nustatytų valstybinio socialinio draudimo išmokų ir išmokų iš valstybės biudžeto, kurias pavesta mokėti Fondo administravimo įstaigoms, paskyrimą ir mokėjimą gavėjams, taip pat kitas Lietuvos Respublikos norminiuose teisės aktuose numatytas funkcijas.

4. Fondo valdybos organizacinę valdymo struktūrą sudaro: Fondo valdybos direktorius, Fondo valdybos direktoriaus pavaduotojai, skyriai ir tarnybos. Direktorius ir pavaduotojai turi teises, pareigas bei atsakomybę, nustatytas Lietuvos Respublikos įstatymuose, kituose teisės aktuose, šiame reglamente ir pareigybių aprašymuose. Skyrių ir tarnybų funkcijos, teisės ir pareigos nustatomos jų nuostatuose, kuriuos tvirtina Fondo valdybos direktorius.

5. Fondo valdybos skyriams ir tarnyboms vadovauja skyrių (tarnybų) vedėjai.

6. Fondo valdybos valstybės tarnautojų ir darbuotojų, dirbančių pagal darbo sutartis (toliau – darbuotojai) veiklą apibrėžia Lietuvos Respublikos Konstitucija, Europos Sąjungos teisės aktai, Lietuvos Respublikos tarptautinės sutartys, Lietuvos Respublikos valstybinio socialinio draudimo įstatymas ir kiti Lietuvos Respublikos įstatymai, Lietuvos Respublikos Vyriausybės nutarimai, socialinės apsaugos ir darbo ministro įsakymai, Fondo tarybos sprendimai, Fondo valdybos nuostatai, šis reglamentas, Fondo valdybos direktoriaus įsakymai, Fondo valdybos direktoriaus patvirtinti skyrių ir tarnybų nuostatai bei pareigybių aprašymai, parengti ir patvirtinti pagal Lietuvos Respublikos Vyriausybės nutarimu patvirtintą Pareigybių aprašymo ir vertinimo metodiką (Žin., 2002, Nr. 51-1953), ir kiti norminiai teisės aktai.

III. FONDO VALDYBOS DIREKTORIUS

7. Fondo valdybai vadovauja direktorius, kurį konkurso būdu, Lietuvos Respublikos valstybės tarnybos įstatymo nustatyta tvarka, į pareigas skiria ir atleidžia iš jų socialinės apsaugos ir darbo ministras. Direktorius yra tiesiogiai atskaitingas socialinės apsaugos ir darbo ministrui bei atsakingas už valstybinį socialinį draudimą reglamentuojančių Lietuvos Respublikos norminių teisės aktų įgyvendinimą ir vykdymą, taip pat Fondo administravimo įstaigų veiklos efektyvumą.

8. Fondo valdybos direktoriui atskaitingi Fondo valdybos direktoriaus pavaduotojai, Fondo valdybos skyriai (tarnybos). Fondo valdybos teritorinių skyrių ir kitų Fondo įstaigų, susijusių su Valstybinio socialinio draudimo fondo administravimu (toliau – kitos Fondo įstaigos), direktoriai pavaldūs Fondo valdybos direktoriui.

Fondo valdybos teritoriniai skyriai ir kitos Fondo įstaigos pavaldžios ir atskaitingos Fondo valdybai. Fondo valdybos teritoriniai skyriai ir kitos Fondo įstaigos veikia pagal Lietuvos Respublikos valstybinio socialinio draudimo įstatymą ir Fondo valdybos tvirtinamus Valstybinio socialinio draudimo fondo valdybos teritorinių skyrių ir kitų Fondo įstaigų nuostatus. Fondo valdybos teritorinių skyrių ir kitų Fondo įstaigų direktorių funkcijos nustatomos jų pareigybių aprašymuose (kuriuos tvirtina Fondo valdybos direktorius).

9. Fondo valdybos direktoriaus funkcijos numatytos Lietuvos Respublikos valstybinio socialinio draudimo įstatyme, Fondo valdybos nuostatuose, Fondo valdybos direktoriaus pareigybės aprašyme (kurį tvirtina socialinės apsaugos ir darbo ministras) ir kituose norminiuose teisės aktuose.

10. Fondo valdybos direktorius leidžia įsakymus visais Fondo valdybos veiklos klausimais.

11. Fondo valdybos direktorius pasirašo šiuos tvarkomuosius, organizacinius, informacinius siunčiamus ir vidaus dokumentus:

11.1. Fondo valdybos tvarkomosios, organizacinės veiklos įsakymus, kuriuos Valstybinio socialinio draudimo įstatymas ir Fondo valdybos nuostatai priskiria Fondo valdybos direktoriaus kompetencijai;

11.2. centriniams ir teritoriniams valstybinio administravimo subjektams, vietos savivaldos institucijoms ir įstaigoms, teisėsaugos institucijoms, ikiteisminio tyrimo įstaigoms, kitiems fiziniams ir juridiniams asmenims informacinius siunčiamus dokumentus;

11.3. sutartis su Lietuvos Respublikos ir užsienio valstybių fiziniais ir juridiniais asmenimis pagal galiojančiuose Lietuvos Respublikos norminiuose teisės aktuose ir šiame reglamente nustatytą tvarką;

11.4. Valstybinio socialinio draudimo fondo biudžeto vykdymo ketvirtines ir metines ataskaitas;

11.5. įgaliojimus;

11.6. pavedimus (užduotis, nurodymus);

11.7. ieškinius, skundus, atsiliepimus (atsikirtimus, dublikus, triplikus) į ieškinius, pareiškimus ar skundus, apeliacinius ir kasacinius skundus, atsiliepimus į apeliacinius ir kasacinius skundus, kitus procesinius dokumentus, pateikiamus teismams, ikiteisminio tyrimo įstaigoms bei išankstinio ginčų nagrinėjimo ne teismo tvarka institucijoms, taip pat kitus pareiškimus ar skundus;

11.8. sprendimus dėl valstybinio socialinio draudimo įmokų įsiskolinimo mokėjimo atidėjimo ir priskaičiuotų delspinigių išieškojimo laiko atidėjimo, atleidimo nuo delspinigių, baudų;

11.9. sprendimus, nustatančius vienodas procedūras ir standartus valstybinio socialinio draudimo srityje;

11.10. metodinius nurodymus Fondo valdybos administravimo įstaigoms dėl išmokų skyrimą ir mokėjimą reglamentuojančių teisės aktų taikymo ir įmokų administravimo klausimais;

11.11. garantinius arba laidavimo raštus;

11.12. įsakymus dėl skolų pripažinimo beviltiškomis (jei tai yra numatyta Lietuvos Respublikos norminiuose teisės aktuose);

11.13. nurodymus visiems Fondo valdybos teritoriniams skyriams ir kitoms Fondo įstaigoms dėl valstybinį socialinį draudimą reglamentuojančių teisės aktų taikymo.

12. Fondo valdybos direktorius taip pat priima sprendimus šiais klausimais:

12.1. jei Fondo valdyba turi akcijų akcinėse ir uždarosiose akcinėse bendrovėse:

12.1.1. kaip vienintelis akcinės bendrovės ar uždarosios akcinės bendrovės akcininkas;

12.1.2. akcinių bendrovių ar uždarųjų akcinių bendrovių visuotiniuose akcininkų susirinkimuose (jei Fondo valdyba turi mažiau kaip 100 % akcinės ar uždarosios akcinės bendrovės akcijų);

12.1.3. skirti į akcinių bendrovių arba uždarųjų akcinių bendrovių valdymo organus Fondo valdybos darbuotojus atstovauti Fondo valdybai;

12.2. inicijuoti vidaus audito tematiką, priimti sprendimą dėl audito rezultatų pagal pateiktą audito medžiagą;

12.3. sudaryti komisijas tarnybiniams arba drausminiams nusižengimams tirti;

12.4. įgalioti Fondo valdybos darbuotojus atstovauti Fondo administravimo įstaigoms, taip pat įgalioti Fondo administravimo įstaigų darbuotojus atstovauti Fondo valdybai Lietuvos Respublikos Seime, Lietuvos Respublikos Prezidentūroje, Lietuvos Respublikos Vyriausybėje, teismuose ir išankstinio ginčų nagrinėjimo ne teismo tvarka institucijose, ikiteisminio tyrimo įstaigose, kitose valstybinės valdžios ir valdymo institucijose ir įstaigose, vietos savivaldos institucijose ir įstaigose, įmonėse, kitose organizacijose, susitikimuose su piliečiais ir kitais asmenimis. Fondo valdybai atstovaujantys asmenys gali reikšti oficialią Fondo valdybos poziciją, jeigu jai yra pritaręs Fondo valdybos direktorius;

12.5. kitais organizaciniais klausimais.

13. Fondo valdybos direktorius pateikia oficialią Fondo valdybos poziciją žiniasklaidos atstovams. Oficialią Fondo valdybos poziciją gali taip pat pateikti Fondo valdybos direktoriaus pavaduotojai, Fondo valdybos teritorinių skyrių ir kitų Fondo įstaigų direktoriai arba Fondo valdybos Komunikacijos skyriaus vedėjas, gavęs Fondo valdybos direktoriaus pavedimą bei pritarimą.

Fondo valdybos direktorius sprendžia klausimus dėl Fondo administravimo įstaigų atstovavimo tarptautinėse organizacijose bei atstovų pozicijų rengimo.

IV. Fondo valdybos DIREKTORIAUS PAVADUOTOJAI, SKYRIŲ IR TARNYBŲ VEDĖJAI

14. Fondo valdybos direktoriaus pavaduotojai vykdo funkcijas, nustatytas jų pareigybės aprašyme, taip pat numatytas Lietuvos Respublikos valstybinio socialinio draudimo įstatyme, Fondo valdybos nuostatuose ir kituose norminiuose teisės aktuose.

15. Fondo valdybos direktorius įsakymu tvirtina Fondo valdybos direktoriaus pavaduotojų pareigybių aprašymus, taip pat Fondo valdybos direktoriaus ir Fondo valdybos direktoriaus pavaduotojų kuravimo sritis.

16. Fondo valdybos direktoriaus pavaduotojai pagal jiems priskirtas kuravimo sritis koordinuoja ir kontroliuoja kuruojamų skyrių (tarnybų) darbą, atsižvelgiant į šiame reglamente įtvirtintas nuostatas, pasirašo arba tvirtina šiuos tvarkomuosius, organizacinius, informacinius siunčiamus ir vidaus dokumentus:

16.1. siunčiamus raštus ir kitus dokumentus Fondo valdybos teritoriniams skyriams bei kitoms Fondo įstaigoms;

16.2. informacinio pobūdžio raštus, siunčiamus teritoriniams valstybinio administravimo subjektams, vietos savivaldos institucijoms ir įstaigoms, taip pat paaiškinimus, atsakymus į gautus pareiškimus, prašymus ar skundus;

16.3. Fondo valdybos direktoriui pavedus (raštiško įgaliojimo, rezoliucijos ar kita rašytine forma), kitus siunčiamus raštus centrinio valstybinio administravimo subjektams, kitiems fiziniams ir juridiniams asmenims;

16.4. kuruojamų skyrių (tarnybų) darbuotojams komandiruočių įsakymus Lietuvos Respublikos teritorijoje;

16.5. sprendimus dėl valstybinio socialinio draudimo įmokų įsiskolinimo mokėjimo atidėjimo ir priskaičiuotų delspinigių išieškojimo laiko atidėjimo, atleidimo nuo delspinigių, baudų (pagal atskirą Fondo valdybos direktoriaus įsakymą);

16.6. pagal kuravimo sritį įsakymus dėl turto arešto;

16.7. atsiliepimus (atsikirtimus, dublikus, triplikus) į ieškinius, pareiškimus ar skundus, atsiliepimus į apeliacinius ir kasacinius skundus, kitus procesinius dokumentus, pateikiamus teismams, ikiteisminio tyrimo įstaigoms bei išankstinio ginčų nagrinėjimo ne teismo tvarka institucijoms;

16.8 atsakymus valstybinės valdžios ir valdymo institucijoms, vietos savivaldos institucijoms ir įstaigoms, ikiteisminio tyrimo įstaigoms, teismams, fiziniams ir juridiniams asmenims, kitoms įstaigoms ir organizacijoms dėl duomenų teikimo (arba atsisakymo juos teikti) iš Fondo valdybos centrinės duomenų bazės pagal kuravimo sritį;

16.9. nurodymus atskiriems Fondo valdybos teritoriniams skyriams ir Fondo įstaigoms dėl valstybinį socialinį draudimą reglamentuojančių teisės aktų taikymo;

16.10. pavedimus (užduotis, nurodymus);

16.11. kitus dokumentus, jeigu tokia teisė yra suteikta norminiuose teisės aktuose.

17. Skyrių (tarnybų) vedėjų funkcijos numatytos jų pareigybių aprašymuose. Skyrių (tarnybų) vedėjai, vykdydami jiems pavestas funkcijas, atsako už skyrių (tarnybų) veiklos organizavimą ir dokumentų projektų rengimą. Dokumentai privalo būti suderinti su Fondo valdybos struktūriniais padaliniais ir Fondo valdybos direktoriaus pavaduotojais pagal šiame reglamente nustatytą tvarką.

18. Skyrių (tarnybų) vedėjai turi teisę pasirašyti Fondo valdybos informacinius siunčiamus dokumentus tiktai pagal Fondo valdybos direktoriaus įsakymu patvirtintą formą. Vidaus audito tarnybos paklausimai fiziniams ir juridiniams asmenims teikiami audito metu paaiškėjusių klausimų patikslinimui.

19. Fondo valdybos direktoriaus įsakymais sudarytų darbo grupių arba komisijų pirmininkai ar jų pavaduotojai turi teisę pasirašyti informacinio pobūdžio raštus, susijusius su darbo grupės ar komisijos darbo organizavimu.

V. FONDO VALDYBOS VEIKLOS ORGANIZAVIMAS, PLANAVIMAS IR KONTROLĖ

20. Fondo valdybos veikla organizuojama atsižvelgiant į patvirtintus Fondo valdybos strateginį, metinį, Fondo valdybos skyrių (tarnybų) metinius ir kitus veiklos planus, kuriuose yra numatytos Fondo valdybos veiklos gairės, siektini tikslai, uždaviniai ir priemonės tiems tikslams bei uždaviniams įgyvendinti.

21. Fondo valdybos strateginis veiklos planas sudaromas trejiems metams. Jo rengimas pagrįstas kasmetiniu plano atnaujinimu ir yra susijęs su Fondo biudžeto projekto rengimu Lietuvos Respublikos Vyriausybės nustatytais terminais.

Fondo valdybos strateginio veiklos plano rengimą koordinuoja, planuojamo laikotarpio tikslus ir uždavinius nustato, iškilusias problemas analizuoja, pasiektus rezultatus įvertina Fondo valdybos Strateginio planavimo komitetas. Šį komitetą sudaro ir jo sudėtį tvirtina Fondo valdybos direktorius.

22. Fondo valdybos strateginio veiklos plano projekto rengimą organizuoja bei jį sudaro Fondo valdybos Veiklos planavimo ir pokyčių valdymo skyrius. Fondo valdybos strateginio veiklos plano projektas rengiamas tokiais etapais:

22.1. iki einamųjų metų balandžio 15 d. Fondo valdybos Veiklos planavimo ir pokyčių valdymo skyrius, atsižvelgdamas į Fondo valdybos Strateginio planavimo komiteto pastabas, peržiūri ir, esant poreikiui, patikslina Fondo valdybos strateginius tikslus ir uždavinius;

22.2. iki einamųjų metų birželio 1 d. Fondo valdybos skyriai (tarnybos), atsižvelgdami į Fondo valdybos strateginius tikslus ir uždavinius, parengia ir Fondo valdybos Veiklos planavimo ir pokyčių valdymo skyriui pateikia ateinančio laikotarpio numatomas vykdyti priemones ir jų įgyvendinimo terminus, vertinimo kriterijus ir jų siektinus rodiklius, preliminarias lėšų sumas, reikalingas priemonėms įgyvendinti;

22.3. iki einamųjų metų birželio 15 d. Fondo valdybos Veiklos planavimo ir pokyčių valdymo skyrius, remdamasis Fondo valdybos skyrių (tarnybų) pateikta informacija, sudaro pirmą Fondo valdybos strateginio veiklos plano projektą ir teikia jį svarstyti Fondo valdybos Strateginio planavimo komitetui;

22.4. iki einamųjų metų rugpjūčio 1 d. Fondo valdybos Veiklos planavimo ir pokyčių valdymo skyrius, įvertinęs Fondo valdybos Strateginio planavimo komiteto pastabas ir Fondo valdybos skyrių (tarnybų) pateiktas lėšų sumas, kurios Fondo biudžeto projekte yra numatytos priemonių įgyvendinimui, pakoreguoja ir Fondo valdybos Strateginio planavimo komitetui grąžina svarstyti galutinai parengtą Fondo valdybos strateginio veiklos plano projektą, kuris iki jo tvirtinimo atsižvelgiant į teikiamas pastabas ir pasiūlymus bei kintančias išorės ir vidaus aplinkos sąlygas yra nuolat peržiūrimas ir tikslinamas.

23. Lietuvos Respublikos Seimui patvirtinus Fondo biudžetą, per 5 darbo dienas Fondo valdybos direktoriui pateikiamas tvirtinti Fondo valdybos strateginis veiklos planas.

24. Fondo valdybos strateginio veiklos plano projektas (taip pat ir kasmetiniai strateginio veiklos plano tikslinimai) suderinamas su Socialinės apsaugos ir darbo ministerija. Patvirtinus Fondo valdybos strateginį veiklos planą, strateginis veiklos planas teikiamas Socialinės apsaugos ir darbo ministerijai.

25. Fondo valdybos skyriai (tarnybos), atsižvelgdami į Fondo valdybos strateginiame veiklos plane nustatytus strateginius tikslus ir uždavinius bei remdamiesi jame numatytomis priemonėmis, iki einamųjų metų gruodžio 10 d. parengia savo metinių veiklos planų projektus, suderina juos su Fondo valdybos direktoriumi arba skyrių (tarnybą) kuruojančiu direktoriaus pavaduotoju ir pateikia Fondo valdybos Veiklos planavimo ir pokyčių valdymo skyriui.

Fondo valdybos Veiklos planavimo ir pokyčių valdymo skyrius, remdamasis Fondo valdybos skyrių (tarnybų) pateiktais veiklos planais, iki einamųjų metų gruodžio 31 d. sudaro Fondo valdybos metinį veiklos planą ir teikia jį tvirtinti Fondo valdybos direktoriui.

Patvirtintų veiklos planų vykdymą užtikrina Fondo valdybos skyrių (tarnybų) vedėjai bei Fondo valdybos direktorius ir jo pavaduotojai.

26. Fondo valdybos skyrių (tarnybų) vedėjai yra atsakingi už Fondo valdybos strateginiame, metiniame ir skyrių (tarnybų) metiniuose veiklos planuose numatytų atskirų priemonių vykdymą ir jų atlikimą nustatytais terminais.

27. Fondo valdybos direktorius ir jo pavaduotojai (pagal kuravimo sritis) kontroliuoja Fondo valdybos strateginio, metinio ir skyrių (tarnybų) metinių veiklos planų bendrą vykdymą ir nagrinėja jų įgyvendinimo analizę, kurią pateikia Fondo valdybos Veiklos planavimo ir pokyčių valdymo skyrius.

28. Fondo valdybos skyriai (tarnybos) kiekvieną mėnesį vykdo Fondo valdybos metiniame veiklos plane numatytų darbų, kurie turėjo būti atlikti praėjusį mėnesį, monitoringą.

29. Fondo valdybos skyriai (tarnybos) iki kiekvieno ketvirčio 1 d. Fondo valdybos Veiklos planavimo ir pokyčių valdymo skyriui pateikia Fondo valdybos metiniame veiklos plane numatytų darbų, kurie turėjo būti atlikti praėjusį ketvirtį, vykdymo rezultatus. Fondo valdybos Veiklos planavimo ir pokyčių valdymo skyrius gautą informaciją kaupia, analizuoja ir:

29.1. pasibaigus metų ketvirčiui iki kito ketvirčio pirmo mėnesio 15 d. Fondo valdybos direktoriui ir jo pavaduotojams pateikia praėjusio ketvirčio Fondo valdybos metinio veiklos plano įgyvendinimo analizę;

29.2. pasibaigus metams iki einamųjų metų sausio 20 d. Fondo valdybos direktoriui ir jo pavaduotojams pateikia Fondo valdybos strateginio ir metinio veiklos planų įgyvendinimo rezultatų apibendrinimą.

30. Fondo valdybos veiklos planų vykdymas aptariamas ne rečiau kaip kartą per ketvirtį Fondo valdybos direktoriaus organizuojamuose pasitarimuose.

31. Fondo valdybos skyrių (tarnybų) veikla organizuojama vadovaujantis Fondo valdybos skyrių (tarnybų) nuostatais bei Fondo valdybos organizacinėje valdymo struktūroje nustatytais funkciniais ryšiais, Fondo valdybos skyrių (tarnybų) pavaldumu ir atskaitingumu.

32. Fondo valdybos organizacinė valdymo struktūra tvirtinama Fondo valdybos direktoriaus įsakymu ir keičiama atsižvelgiant į Fondo valdyboje vykstančius organizacinius pokyčius.

Fondo valdyba nuolat informuoja Socialinės apsaugos ir darbo ministeriją apie planuojamus esminius pokyčius Fondo valdybos organizacinėje valdymo struktūroje ir taip pat informuoja apie Fondo valdybos teritorinių skyrių ir kitų Fondo įstaigų steigimą, reorganizavimą ar likvidavimą.

33. Fondo valdybos skyrių (tarnybų) nuostatai tvirtinami direktoriaus įsakymu.

34. Fondo valdyba, vadovaudamasi Fondo valdybos nuostatais ir kitais teisės aktais, socialinio draudimo funkcijoms vykdyti steigia Fondo valdybos teritorinius skyrius bei kitas Fondo įstaigas, esant reikalui jas reorganizuoja arba likviduoja.

35. Fondo valdybos direktorius įsakymu steigia, reorganizuoja ar likviduoja Fondo valdybos teritorinius skyrius, tvirtina Fondo valdybos teritorinių skyrių nuostatus, tipines organizacines valdymo struktūras, tipinius struktūrinių padalinių nuostatus ir kitus Fondo valdybos teritorinių skyrių ir kitų Fondo įstaigų veiklos organizavimą reglamentuojančius dokumentus.

Fondo valdybos skyriai (tarnybos) koordinuoja ir kontroliuoja Fondo valdybos teritorinių skyrių ir kitų Fondo įstaigų darbą, teikia metodinę pagalbą ir nurodymus pagal Fondo valdybos skyriams (tarnyboms) priskirtas veiklos sritis.

Fondo valdybos skyriai (tarnybos), kontroliuodami ir koordinuodami Fondo vadybos teritorinių skyrių ir kitų Fondo įstaigų darbą, stebi ir analizuoja Fondo valdybos teritorinių skyrių ir kitų Fondo įstaigų veiklą bei ją vertina pagal Fondo valdybos skyriams (tarnyboms) priskirtus Fondo valdybos teritorinių skyrių ir kitų Fondo įstaigų veiklos vertinimo kriterijus.

Fondo valdybos teritorinių skyrių ir kitų Fondo įstaigų veiklos vertinimas atliekamas Fondo valdybos direktoriaus įsakymu patvirtinto Fondo valdybos teritorinių skyrių veiklos vertinimo tvarkos aprašo nustatyta tvarka, remiantis ketvirčių bei metų vertinimo kriterijų rezultatais.

36. Fondo valdybos skyriai (tarnybos), pasibaigus metų ketvirčiui, jiems priskirtų Fondo valdybos teritorinių skyrių ir kitų Fondo įstaigų ketvirčių vertinimo kriterijų rezultatų suvestines, statistinę analizę, išvadas ir pasiūlymus iki kito ketvirčio antro mėnesio paskutinės darbo dienos pateikia Fondo valdybos Veiklos planavimo ir pokyčių valdymo skyriui.

37. Fondo valdybos Veiklos planavimo ir pokyčių valdymo skyrius iki kito ketvirčio trečio mėnesio paskutinės darbo dienos Fondo valdybos direktoriui pateikia Fondo valdybos teritorinių skyrių ir kitų Fondo įstaigų veiklos vertinimo rezultatų apibendrinimą.

38. Fondo valdybos skyriai (tarnybos), pasibaigus ataskaitiniams metams, jiems priskirtų Fondo valdybos teritorinių skyrių ir kitų Fondo įstaigų metų vertinimo kriterijų rezultatų suvestines, statistinę analizę, išvadas ir pasiūlymus iki einamųjų metų vasario dvidešimt aštuntos dienos pateikia Fondo valdybos Veiklos planavimo ir pokyčių valdymo skyriui.

39. Fondo valdybos Veiklos planavimo ir pokyčių valdymo skyrius iki einamųjų metų kovo trisdešimt pirmos dienos Fondo valdybos direktoriui pateikia Fondo valdybos teritorinių skyrių ir kitų Fondo įstaigų metų veiklos vertinimo ataskaitą.

40. Fondo valdybos veiklos klausimai aptariami direktoriaus organizuojamuose pasitarimuose (posėdžiuose). Pasitarimo laiką, vietą bei personalinę dalyvių sudėtį nustato direktorius. Pasitarimo darbotvarkė, esant reikalui, gali būti patalpinta intranete, o jos raštiškas variantas pateiktas iki pasitarimo pradžios direktoriui ir jo pavaduotojams. Pasitarimus protokoluoja ir protokolus registruoja Fondo valdybos Dokumentų tvarkymo skyrius arba kitas direktoriaus paskirtas asmuo. Protokole nurodoma pasitarimo data, protokolo eilės numeris, dalyviai, svarstomų klausimų eilės numeris ir pavadinimas, klausimą pateikęs pranešėjas, kalbėtojai ir pateikiamas priimtas sprendimas. Jeigu yra balsuojama, nurodomi ir balsavimo rezultatai (taip pat pažymima, kas balsavo „prieš“ ar susilaikė), įrašoma dalyvių atskira nuomonė. Protokolą pasirašo pasitarimo pirmininkas ir sekretorius.

41. Esant reikalui, direktorius, direktoriaus pavaduotojai gali organizuoti Fondo valdybos skyrių (tarnybų) vedėjų, Fondo valdybos teritorinių skyrių ir kitų Fondo įstaigų direktorių bei kitų darbuotojų konferencijas, pasitarimus ar posėdžius jiems pavestų uždavinių vykdymo bei Fondo valdybos teritorinių skyrių ir kitų Fondo įstaigų veiklos organizavimo klausimais. Visi pasitarimai ir posėdžiai protokoluojami, o jų apskaitą atlieka Dokumentų tvarkymo skyrius ir kiti skyriai (tarnybos) pagal Fondo valdybos direktoriaus įsakymu patvirtintą dokumentų registracijos žurnalų sąrašą.

42. Fondo valdybos bei Fondo valdybos teritorinių skyrių ir kitų Fondo įstaigų veiklos organizavimo bei kitiems klausimams spręsti Fondo valdybos direktorius gali sudaryti ir įsakymu patvirtinti laikinas darbo grupes iš Fondo valdybos darbuotojų, Fondo valdybos teritorinių skyrių ir kitų Fondo įstaigų darbuotojų, paskirdamas darbo grupės vadovą. Grupės darbo ataskaita pateikiama direktoriui (Vidaus audito tarnybos darbuotojų parengtos darbo ataskaitos iš pradžių pateikiamos Vidaus audito tarnybos vedėjui, kuris jas teikia Fondo valdybos direktoriui). Direktorius gali deleguoti Fondo valdybos darbuotojus į kitų institucijų ar įstaigų sudaromas darbo grupes tiek pasirašydamas bendrus su kitomis institucijomis ar įstaigomis įsakymus, tiek duodamas atskirus pavedimus dėl dalyvavimo darbo grupių veikloje.

43. Fondo valdybos skyrių (tarnybų) vedėjai visą informaciją apie numatomus teisės aktų pakeitimus, svarbius susitikimus, organizuojamus posėdžius ir kitą svarbią informaciją turi pateikti Fondo valdybos direktoriui arba Fondo valdybos direktoriaus pavaduotojams pagal kuravimo sritį. Fondo valdybos direktoriaus pavaduotojai atitinkamą informaciją teikia Fondo valdybos direktoriui.

44. Naujai priimtus į darbą (tarnybą) darbuotojus Fondo valdybos Personalo valdymo skyriaus atsakingas darbuotojas pasirašytinai supažindina su šiuo reglamentu, pareigybės aprašymu, Fondo valdybos darbo laiku, Įėjimo (išėjimo) taisyklėmis, kitais Fondo valdybos dokumentais bei Fondo valdybos veiklą reglamentuojančiais Lietuvos Respublikos norminiais teisės aktais, jeigu juose nurodyta, kad su šiais dokumentais privalomas supažindinimas priimant į darbą (tarnybą), taip pat Fondo valdybos Personalo valdymo skyriaus atsakingas darbuotojas iš naujai priimtų Fondo valdybos darbuotojų paima rašytinį konfidencialumo pasižadėjimą dėl asmens ir kitų duomenų saugumo ir slaptumo išsaugojimo.

45. Fondo valdybos skyrių (tarnybų) vedėjai atsakingi už naujai priimtų Fondo valdybos darbuotojų supažindinimą su būsimo darbo (tarnybos) sąlygomis ir:

45.1. į jų skyrių (tarnybą) naujai priimtų Fondo valdybos darbuotojų supažindinimą pasirašytinai su teisės aktais, kurie nurodyti šio skyriaus (tarnybos) nuostatuose bei pareigybės aprašyme;

45.2. darbuotojų, dirbančių skyriuje (tarnyboje), supažindinimą pasirašytinai su naujai priimtais ar pakeistais norminiais teisės aktais, jeigu šiuose norminiuose teisės aktuose nurodytas privalomas supažindinimas pasirašytinai.

VI. DOKUMENTŲ VALDYMAS

46. Fondo valdybos dokumentų valdymą atlieka Dokumentų tvarkymo skyrius vadovaudamasis Lietuvos Respublikos dokumentų ir archyvų įstatymu (Žin., 1995, Nr. 107-2389; 2004, Nr. 57-1982), Dokumentų rengimo ir įforminimo taisyklėmis, patvirtintomis Lietuvos archyvų departamento prie Lietuvos Respublikos Vyriausybės generalinio direktoriaus 2001 m. kovo 30 d. įsakymu Nr. 19 (Žin., 2001, Nr. 30-1009), Raštvedybos taisyklėmis, patvirtintomis Lietuvos archyvų departamento prie Lietuvos Respublikos Vyriausybės generalinio direktoriaus 2001 m. gruodžio 28 d. įsakymu Nr. 88 (Žin., 2002, Nr. 5-211), Fondo valdybos Dokumentų tvarkymo skyriaus nuostatais, Lietuvos archyvų departamento generalinio direktoriaus prie Lietuvos Respublikos Vyriausybės ir kitų institucijų norminiais teisės aktais dokumentų valdymo srityje.

47. Teismo pranešimus, šaukimus, teismų sprendimus, nuosprendžius, nutartis ir kitus teisminius procesinius dokumentus Dokumentų tvarkymo skyrius nedelsiant nukreipia Fondo valdybos direktoriui arba jo pavaduotojams jų gavimo dieną, pažymint Fondo valdybos skyrių (tarnybą), nagrinėjančius bylą arba susijusius su gautais teisminiais dokumentais.

Fondo valdybos direktoriaus pasirašytų įsakymų kopijas Dokumentų tvarkymo skyrius pateikia tiems Fondo valdybos direktoriaus pavaduotojams, skyriams (tarnyboms), Fondo valdybos teritoriniams skyriams ir kitoms Fondo įstaigoms, kuriems įsakymo kopiją pateikti yra nurodyta Fondo valdybos direktoriaus įsakyme.

48. Fondo valdybos direktoriaus pavaduotojai, skyrių (tarnybų) vedėjai Fondo valdyboje parengtus ir jiems vizavimui pateiktus dokumentų projektus privalo vizuoti (arba pateikti pastabas ir pasiūlymus) ne vėliau kaip per dvi darbo dienas nuo pateikto dokumento projekto gavimo dienos, jeigu nėra nustatyta kitaip.

49. Vertinant norminių teisės aktų projektų, tvarkomųjų, organizacinių, informacinių siunčiamųjų ir vidaus dokumentų projektų atitiktį galiojantiems Lietuvos Respublikos norminiams teisės aktams ir juridinės technikos reikalavimams, su Teisės skyriumi privalo būti suderinti:

49.1. visi Fondo valdybos direktoriaus pasirašomi informaciniai siunčiami dokumentai, susiję su teisės normų taikymu ar aiškinimu, taip pat įgaliojimai;

49.2. Fondo valdybos skyrių (tarnybų) parengti Lietuvos Respublikos įstatymų, jų pakeitimų ir papildymų projektai, Lietuvos Respublikos Vyriausybės nutarimų, jų pakeitimų ir papildymų projektai, taisyklės, tvarkų aprašai, kuriuos pasirašo arba tvirtina Fondo valdybos direktorius;

49.3. Fondo valdybos Personalo valdymo skyriaus parengti Fondo valdybos direktoriaus įsakymų projektai dėl Fondo valdybos darbuotojų bei Fondo valdybos teritorinių skyrių bei kitų Fondo įstaigų direktorių priėmimo arba atleidimo iš pareigų.

50. Jeigu Fondo valdybos direktoriaus pavaduotojas, skyriaus (tarnybos) vedėjas nepritaria pateiktam vizuoti dokumento projektui, jis privalo raštiškai išdėstyti savo motyvuotas pastabas dokumento projekte arba atskirojoje nuomonėje (kuri pridedama prie dokumento projekto). Fondo valdybos direktoriaus pavaduotojas, kuruojantis skyrių (tarnybą) parengusį dokumento projektą, kuriam nepritaria vizuojantysis ir pateikia motyvuotas pastabas arba atskirąją nuomonę, per dvi darbo dienas organizuoja pasitarimą, į kurį kviečiami visi dokumento projekto rengime dalyvavę skyrių (tarnybų) vedėjai bei Fondo valdybos direktoriaus pavaduotojai ir dokumento projektą vizavę (arba atsisakę vizuoti) asmenys. Tokiame pasitarime nepriėjus vieningos nuomonės, Fondo valdybos direktoriui rašytine forma pateikiamos pasitarimo išvados.

51. Vizos rašomos po parašo rekvizitu ir gali būti išdėstytos viena šalia kitos arba viena po kitos. Vizą sudaro darbuotojo parašas, vardas (vardo raidė) ir pavardė, data, jei reikia – pareigų pavadinimas. Viza gali būti rašoma ranka, rekvizito dalys dėstomos kampiniu vėliaviniu būdu arba dedamas spaudas su vizuojančiojo asmens vardu (vardo raide) ir pavarde ir su pareigų pavadinimu, pasirašoma ir parašoma data. Dokumentuose, kuriuose yra rengėjo nuoroda, rengėjo vizą sudaro jo parašas ir data, jie rašomi virš rengėjo nuorodos. Kai vizuojantis dirbantysis dėl dokumento turi atskirąją nuomonę, nuoroda apie pridedamas pastabas rašoma virš vizos.

52. Siunčiamame dokumente turi būti nurodytas jį rengusio Fondo valdybos darbuotojo vardas (vardo raidė) ir pavardė, telefono numeris. Jeigu siunčiamas rašytinis atsakymas, turi būti nurodyti rašto, į kurį atsakoma, rekvizitai. Siunčiamame dokumente nerekomenduojama rašyti daugiau kaip keturis adresatus. Jeigu dokumentą reikia išsiųsti daugiau kaip keturiems adresatams, dokumento rengėjas parengia adresatų sąrašą, kurio kopija saugoma Dokumentų tvarkymo skyriuje, o kiekviename siunčiamo dokumento egzemplioriuje užrašomas tik vienas adresatas.

Jei raštas yra siunčiamas komunikacijos įrenginiais, blanko specialiosios žymos vietoje užrašoma „Faksograma“, o teksto paskutinėje pastraipoje nurodoma, kad rašto originalas siunčiamas nebus.

53. Prie teikiamų Fondo valdybos direktoriui pasirašyti ar vizuoti parengtų organizacinių (veiklos) dokumentų projektų (toliau – projektas) pridedamas antras to projekto egzempliorius (išskyrus Fondo valdybos direktoriaus pavedimu teikiamą operatyvinę informaciją skubos tvarka), kurį vizuoja:

53.1. projektą rengę Fondo valdybos darbuotojai, esant reikalui suderinę su Fondo valdybos Dokumentų tvarkymo skyriumi techninį projekto įforminimą;

53.2. projektą rengusio skyriaus (tarnybos) vedėjas;

53.3. projekto rengime dalyvavusių skyrių (tarnybų) vedėjai;

53.4. Teisės skyriaus vedėjas (išskyrus įsakymus dėl Fondo valdybos darbuotojų komandiruočių Lietuvos Respublikos teritorijoje; įsakymus dėl materialinių pašalpų skyrimo ir įsakymus dėl kasmetinių atostogų suteikimo Fondo valdybos darbuotojams, Fondo valdybos teritorinių skyrių bei kitų Fondo įstaigų direktoriams; įsakymus dėl materialinių vertybių priėmimo, perdavimo ar nurašymo ir įsakymus dėl skolų pripažinimo beviltiškomis);

53.5. Fondo valdybos direktoriaus pavaduotojas pagal kuravimo sritį ar duotą Fondo valdybos direktoriaus pavedimą. Kiti Fondo valdybos direktoriaus pavaduotojai vizuoja tuo atveju (išskyrus įsakymus dėl Fondo valdybos darbuotojų komandiruočių Lietuvos Respublikos teritorijoje; įsakymus dėl materialinių pašalpų skyrimo ir įsakymus dėl kasmetinių atostogų suteikimo Fondo valdybos darbuotojams, Fondo valdybos teritorinių skyrių bei kitų Fondo įstaigų direktoriams; įsakymus dėl materialinių vertybių priėmimo, perdavimo ar nurašymo ir įsakymus dėl skolų pripažinimo beviltiškomis), jeigu tai nurodo Fondo valdybos direktoriaus pavaduotojas pagal kuravimo sritį arba Fondo valdybos direktorius;

53.6. Fondo valdybos Informacinės sistemos plėtros skyriaus vedėjas ir šį skyrių kuruojantis Fondo valdybos direktoriaus pavaduotojas, kartu nurodant, per kiek laiko programinę įrangą įmanoma sukurti ir kiek lėšų tam prireiks, jei projekte pateikiamų nuostatų įgyvendinimui gali reikėti sukurti, papildyti ar pataisyti Fondo valdyboje naudojamą programinę įrangą;

53.7. projektą rengęs Fondo valdybos darbuotojas ar jį rengusios darbo grupės vadovas, kai darbo grupė yra sudaryta Fondo valdybos direktoriaus ar jo pavaduotojų pavedimu;

53.8. jeigu dokumentą Fondo valdybos vardu rengė Fondo valdybos teritorinis skyrius ar kita Fondo įstaiga – projektą rengusio Fondo valdybos teritorinio skyriaus ar kitos Fondo įstaigos direktorius; šio Fondo valdybos teritorinio skyriaus ar kitos Fondo įstaigos vyriausiasis specialistas juriskonsultas (jeigu jis yra); atsakingas Fondo valdybos skyriaus (tarnybos) vedėjas; Fondo valdybos Teisės skyriaus vedėjas; Fondo valdybos direktoriaus pavaduotojas pagal kuravimo sritį;

53.9. Fondo valdybos Statistikos, analizės ir prognozės skyriaus vedėjas ir šį skyrių kuruojantis Fondo valdybos direktoriaus pavaduotojas, jei projekte pateikiamų nuostatų įgyvendinimui gali reikėti skaičiuoti valstybinio socialinio draudimo fondo arba valstybės lėšų poreikį arba tvirtinamos statistinės formos;

53.10. Fondo valdybos Finansų ir apskaitos skyriaus vedėjas – dokumentus, pagal kuriuos priimamos ir išduodamos piniginės lėšos bei prekinės ir materialinės vertybės, taip pat Fondo valdybos direktoriaus įsakymus dėl darbuotojų tarnybinių atlyginimų, premijų ir darbo užmokesčio priedų nustatymo, materialiai atsakingų asmenų priėmimo į darbą ir atleidimo iš darbo, visiškos materialinės atsakomybės sutartis;

53.11. kiti Fondo valdybos darbuotojai, jeigu tai yra nurodyta Lietuvos Respublikos norminiuose teisės aktuose.

54. Reglamento 53 p. nustatyti reikalavimai taikomi ir keičiant ar pripažįstant netekusiais galios organizacinius (veiklos) dokumentus.

55. Fondo valdybos direktoriaus įsakymu teikiant tvirtinti organizacinius (veiklos) dokumentus, Fondo valdybos direktorius įsakymo projektą vizuojantis Fondo valdybos darbuotojas privalo vizuoti pridedamo organizacinio (veiklos) dokumento projektą. Fondo valdybos darbuotojas, parengęs Fondo valdybos direktoriaus įsakymo (sprendimo) projektą, vizuoja kiekvieną pridedamo dokumento projekto (tvarkos aprašas, taisyklės, pažyma, tipinė forma ar kt.) lapą (kitoje lapo pusėje).

56. Nesant Fondo valdybos skyriaus (tarnybos) vedėjo, teikiamus Fondo valdybos direktoriui dokumentų projektus vizuoja atitinkamo skyriaus (tarnybos) vedėjo pavaduotojas.

57. Fondo valdyboje rengiami dokumentai įforminami Fondo valdybos blankuose.

58. Fondo valdybos direktoriaus pasirašytų įsakymų registravimo ir įsakymų originalų saugojimo tvarka tvirtinama Fondo valdybos direktoriaus įsakymu.

Įslaptinti dokumentai su nuorodomis „visiškai slaptai“, „slaptai“, „konfidencialiai“, „riboto naudojimo“ priimami, registruojami, tvarkomi ir saugomi vadovaujantis Lietuvos Respublikos įslaptintų dokumentų apskaitos, raštvedybos organizavimo, tvarkymo bei kontrolės taisyklėmis, patvirtintomis Lietuvos archyvų departamento prie Lietuvos Respublikos Vyriausybės generalinio direktoriaus 2000 m. rugpjūčio 30 d. įsakymu Nr. 19 (Žin., 2000, Nr. 76-2325) ir Fondo valdybos direktoriaus įsakymu nustatyta tvarka.

59. Dokumentai į užsienio kalbą gali būti verčiami Fondo valdybos direktoriaus ar jo pavaduotojų pavedimu.

VII. PAVEDIMAI IR JŲ VYKDYMAS

60. Pavedimus (užduotis, nurodymus, rezoliucijas) rašytine arba žodine forma gali duoti:

60.1. Fondo valdybos direktorius – visiems Fondo valdybos darbuotojams bei Fondo valdybos teritorinių skyrių ir kitų Fondo įstaigų direktoriams;

60.2. pavedimus žodine forma gali duoti: Fondo valdybos direktoriaus pavaduotojai – kuruojamų skyrių (tarnybų) vedėjams;

60.3. pavedimus rašytine forma gali duoti: Fondo valdybos direktoriaus pavaduotojai – kuruojamų skyrių (tarnybų) bei kitų skyrių (tarnybų), kuruojamų kitų Fondo valdybos direktoriaus pavaduotojų, vedėjams raštu suderinę su tuos skyrius (tarnybas) kuruojančiu Fondo valdybos direktoriaus pavaduotoju.

Tiesiogiai Fondo valdybos direktoriui atskaitingiems skyriams (tarnyboms) pavedimus duoda tik Fondo valdybos direktorius;

60.4. skyrių (tarnybų) vedėjai ir skyrių (tarnybų) vedėjų pavaduotojai – savo skyriaus (tarnybos) darbuotojams, o kitų skyrių (tarnybų) darbuotojams – iš anksto suderinę su to skyriaus (tarnybos) vedėju;

60.5. Fondo valdybos direktoriaus įsakymu sudarytos darbo grupės vadovas – darbo grupės nariams duoda pavedimus, atitinkančius tos grupės tikslus ir uždavinius;

60.6. Fondo valdybos viešųjų pirkimų komisijos pirmininkas – komisijos nariams, viešųjų pirkimų komisijos reglamento nustatyta tvarka.

61. Rašytinių pavedimų vykdymo terminus kontroliuoja Fondo valdybos Dokumentų tvarkymo skyrius. Žodinių pavedimų vykdymo terminus kontroliuoja juos davęs darbuotojas.

Kiekvienos savaitės paskutinę darbo dieną Dokumentų tvarkymo skyrius Fondo valdybos skyriaus (tarnybos) vedėjams teikia ataskaitas apie atitinkamo skyriaus (tarnybos) neįvykdytus pavedimus.

Kiekvienos savaitės pirmą darbo dieną (ne vėliau kaip iki 11 valandos) Dokumentų tvarkymo skyrius Fondo valdybos direktoriaus pavaduotojams teikia ataskaitas apie Fondo valdybos direktoriaus pavaduotojų kuruojamų atitinkamų skyrių (tarnybų) neįvykdytus pavedimus.

Kiekvienos savaitės pirmą darbo dieną (ne vėliau kaip iki 14 valandos) Dokumentų tvarkymo skyrius Fondo valdybos direktoriui teikia ataskaitas apie neįvykdytus pavedimus.

62. Pavedimai gali būti duodami keliems vykdytojams. Jeigu pavedimas duotas raštu keliems vykdytojams, Dokumentų tvarkymo skyrius pavedimą su prie jo pridėtų dokumentų kopijomis turi įteikti visiems nurodytiems pavedimo vykdytojams. Pavedimo originalas įteikiamas pirmajam vykdytojui (jei pirmas yra Fondo valdybos direktoriaus pavaduotojas – jo rezoliucijoje pirmam nurodytam asmeniui), kuris atsakingas už viso pavedimo įvykdymą. Pavedimas turi būti įvykdytas ne vėliau kaip per 10 darbo dienų. Kiti vykdytojai per 5 darbo dienas turi pateikti pirmajam vykdytojui savo išvadas raštu pagal savo kompetenciją. Nepateikus išvadų per šiame punkte nustatytą terminą laikoma, kad skyrius (tarnyba) pastabų neturi.

Jeigu pavedime nurodyta „skubiai“, pavedime privalo būti nurodytas įvykdymo terminas. Tokius pavedimus Dokumentų tvarkymo skyriaus darbuotojas nedelsdamas įteikia asmeniškai vykdytojui (vykdytojams). Skubių pavedimų gavimo laiką fiksuoja ir jų vykdymą kontroliuoja pavedimą davęs Fondo valdybos darbuotojas ir Dokumentų tvarkymo skyrius.

Jeigu įvykdyti pavedimo per nustatytą terminą negalima dėl objektyvių priežasčių, nedelsiant apie tai turi būti pranešta raštu pavedimą davusiam šio reglamento 60 p. nurodytam Fondo valdybos darbuotojui ir Fondo valdybos Dokumentų tvarkymo skyriui. Prašymai pratęsti pavedimų įvykdymo terminą turi būti pateikiami ne vėliau kaip prieš 3 darbo dienas iki įvykdymo termino pabaigos. Tais atvejais, kai pavedimo terminas trumpesnis nei 3 darbo dienos, – ne vėliau kaip priešpaskutinę įvykdymo termino dieną. Pavedimų, užduočių, rezoliucijų vykdymo kontrolės terminai pratęsiami ar užbaigiami gavus Fondo valdybos direktoriaus ar jo pavaduotojų sutikimą (rezoliuciją, vizą).

63. Pavedimas laikomas įvykdytu, kai pirmasis pavedimo vykdytojas pateikia galutinę išvadą pavedimą davusiam Fondo valdybos darbuotojui, t. y. jeigu išspręsti visi jame pateikti klausimai arba į juos atsakyta iš esmės. Jeigu pavedimas įvykdomas netinkamai, visa medžiaga grąžinama rengėjams tobulinti. Tokiu atveju laikoma, kad galutinis pavedimo įvykdymo terminas – ne vėliau kaip 2 darbo dienos nuo grąžintos medžiagos gavimo dienos.

64. Ministro Pirmininko, Vyriausybės kanclerio ar socialinės apsaugos ir darbo ministro pavedimai (išskyrus pavedimus parengti atitinkamą teisės akto projektą) turi būti įvykdyti per 10 (dešimt) darbo dienų nuo jų gavimo dienos, jeigu nenurodytas konkretus pavedimo įvykdymo laikas, o dėl didelės apimties (5 arba daugiau lapų) – ne vėliau kaip per 30 dienų. Institucijos gali motyvuotai prašyti teisės akto projektą derinti skubos tvarka. Derinant skubos tvarka, Fondo valdyba privalo pateikti savo išvadas ar pastabas ir pasiūlymus dėl jai pateikto teisės akto projekto ne vėliau kaip per 5 darbo dienas nuo gavimo Fondo valdyboje dienos, o dėl didelės apimties (5 arba daugiau lapų) – ne vėliau kaip per 10 darbo dienų, jeigu nenurodytas konkretus įvykdymo laikas.

65. Fondo valdybos skyriai (tarnybos), gavę pavedimą išnagrinėti dokumentus, turi pateikti pastabas ir pasiūlymus ne vėliau kaip per 10 (dešimt) darbo dienų nuo jų gavimo, jeigu pavedime nenurodytas kitas įvykdymo terminas (jeigu reikalingas tyrimas – iki 30 (trisdešimt) dienų). Jeigu per nurodytą terminą negalima išspręsti dokumente nurodytų aplinkybių, pavedimo vykdytojas kreipiasi raštu į pavedimą davusį asmenį dėl pavedimo vykdymo pratęsimo bei, gavęs sutikimą, apie tai informuoja Dokumentų tvarkymo skyrių.

66. Dokumentų projektai, teikiami pasirašyti Fondo valdybos direktoriaus pavaduotojams, vizuojami tokia pat tvarka kaip ir teikiami pasirašyti Fondo valdybos direktoriui.

67. Techninį dokumentų įforminimą bei atitikimą galiojančioms Dokumentų rengimo ir įforminimo taisyklėms kontroliuoja Fondo valdybos Dokumentų tvarkymo skyrius.

VIII. TEISĖS AKTŲ PROJEKTŲ RENGIMAS, DERINIMAS IR VIZAVIMAS FONDO VALDYBOJE

68. Fondo valdyba rengia ir teikia teisės aktų, reglamentuojančių valstybinį socialinį draudimą ir išmokų iš Fondo ar valstybės biudžetų, kurias moka Fondo administravimo įstaigos, tobulinimo ar pakeitimo projektus Socialinės apsaugos ir darbo ministerijai.

69. Rengiami teisės aktų projektai turi atitikti Lietuvos Respublikos įstatymų ir kitų teisės norminių aktų rengimo tvarkos įstatymą (Žin., 1995, Nr. 41-991), Įstatymų ir kitų teisės aktų rengimo rekomendacijas, patvirtintas teisingumo ministro 1998 m. rugpjūčio 17 d. įsakymu Nr. 104 (Žin., 1998, Nr. 87-2416; 2002, Nr. 50-1923), ir Dokumentų rengimo ir įforminimo taisykles, patvirtintas Lietuvos archyvų departamento prie Lietuvos Respublikos Vyriausybės generalinio direktoriaus 2001 m. kovo 30 d. įsakymu Nr. 19 (Žin., 2001, Nr. 30-1009), Lietuvos Respublikos Vyriausybės darbo reglamentą (Žin., 1994, Nr. 63-1238; 2003, Nr. 27-1089).

Teisės aktų projektai (ir priedai, jeigu jie yra) rengėjų turi būti suderinti su Fondo valdybos skyriais(tarnybomis), su kurių kompetencija jie yra susiję.

70. Socialinės apsaugos ir darbo ministerijai teikiamas derinti teisės akto projekto 2-as egzempliorius turi būti vizuotas Fondo valdybos direktoriaus.

71. Jei rengiamas teisės aktas, reglamentuojantis iki šiol neegzistavusį tam tikrų visuomeninių santykių teisinį reguliavimą, Lietuvos Respublikos teisės aktų nustatyta tvarka turi būti parengtas aiškinamasis raštas.

72. Fondo valdyba, vykdydama pavedimus arba savo iniciatyva, rengia ir teikia Socialinės apsaugos ir darbo ministerijai svarstyti teisės aktų projektus:

72.1. teisės akto projektą Fondo valdybos direktoriaus pavedimu rengia Fondo valdybos skyrius (tarnyba) ar Fondo valdybos direktoriaus įsakymu sudaryta darbo grupė;

72.2. suredaguotas teisės akto projektas pirmiausia rengėjo yra pateikiamas derinti Fondo valdybos skyriams (tarnyboms), kurių veikla susijusi su rengiamo teisės akto projekto nuostatomis, taip pat Teisės skyriui, kuris įvertina, ar projektas atitinka galiojančius įstatymus, Vyriausybės nutarimus, kitus teisės aktus;

72.3. teikiamas derinti teisės akto projektas turi būti vizuotas tiesioginio teisės akto projekto rengėjo, projektą rengusio Fondo valdybos skyriaus (tarnybos) vedėjo;

72.4. teisės akto projekto rengėjas pagal gautas pastabas pataisytą teisės akto projektą pakartotinai derinti teikia kartu su teisės akto projekto lyginamuoju variantu, kuriame pažymėtos pastabos;

72.5. jeigu Fondo valdybos skyrius (tarnyba) pastabų ir pasiūlymų neturi, teisės akto projekto derinimo faktas patvirtinamas Fondo valdybos skyriaus (tarnybos) vedėjo ir paskirto atsakingu Fondo valdybos skyriaus (tarnybos) nagrinėti projektą darbuotojo viza (parašas, vardas (vardo raidė) ir pavardė, data). Vizuodami teisės akto projektą, darbuotojai patvirtina, kad jie yra susipažinę su teisės akto projektu, jam pritaria. Darbuotojas, kuriam pateiktas vizuoti teisės akto projektas, privalo tai padaryti ne vėliau kaip per 1 darbo dieną. Jeigu darbuotojas turi pastabų, jis privalo prie vizos nurodyti „su pastaba“ ir pastabas pridėti prie dokumento;

72.6. suderintų teisės aktų projektus vizuoja:

72.6.1. teisės akto projektą rengęs darbuotojas;

72.6.2. teisės akto projektą rengusio Fondo valdybos skyriaus (tarnybos) vedėjas;

72.6.3. Teisės skyriaus vedėjas;

72.6.4. Fondo valdybos skyriaus (tarnybos), su kuriuo buvo derintas teisės akto projektas, vedėjas ir darbuotojas, kuris nagrinėjo derinti pateiktą teisės akto projektą;

72.6.5. Fondo valdybos direktoriaus pavaduotojas pagal kuravimo sritį, taip pat teisės akto projekto rengime dalyvavę Fondo valdybos direktoriaus pavaduotojai;

72.7. teisės akto projektą rengęs darbuotojas vizuoja visus teisės akto ir jo priedo lapus, priedo lapai numeruojami;

72.8. teisės akto projekto rengėjas teikia teisės akto projektą Fondo valdybos direktoriui vizuoti (pasirašyti);

72.9. teisės akto projekto rengėjas, gavęs iš Fondo valdybos direktoriaus teisės akto projektą su pastabomis, pataiso jį atsižvelgdamas į pateiktas pastabas ir teikia vizuoti 72 p. nustatyta tvarka.

73. Visi kitų valstybinės valdžios ir valdymo institucijų teisės aktų projektai, pateikti derinimui ar pastaboms Fondo valdybai, nukreipiami Teisės skyriui, kuris atsakingas už pastabų ir pasiūlymų, gautų iš Fondo valdybos skyrių (tarnybų), įvertinimą ir Fondo valdybos atitinkamo dokumento parengimą. Fondo valdybos direktorius nustato terminą, per kurį Fondo valdybos skyriai (tarnybos) privalo raštu (elektroniniu paštu) pateikti pastabas ar pasiūlymus Teisės skyriui dėl teisės akto projekto. Nesant nustatyto termino, Fondo valdybos skyriai (tarnybos) pastabas raštu (elektroniniu paštu) privalo pateikti ne vėliau kaip per 5 darbo dienas, o derinant skubos tvarka – ne vėliau kaip per 2 darbo dienas. Nepateikus pastabų per šiame punkte nustatytą terminą laikoma, kad skyrius (tarnyba) pastabų neturi.

74. Fondo valdybos direktorius gautą teisės akto projektą gali nukreipti ir kitam Fondo valdybos skyriui (tarnybai), kuris atsakingas už pastabų ir pasiūlymų, gautų iš Fondo valdybos skyrių (tarnybų), įvertinimą ir atitinkamo dokumento parengimą.

IX. UŽSIENIO VALSTYBIŲ OFICIALIŲ ASMENŲ IR TARPTAUTINIŲ INSTITUCIJŲ BEI ORGANIZACIJŲ PRIĖMIMAS

75. Užsienio valstybių ir tarptautinių institucijų ir organizacijų atstovų priėmimo programos ir sąmatos tvirtinamos Fondo valdybos direktoriaus įsakymu.

76. Ne vėliau kaip prieš tris darbo dienas iki numatomo priėmimo darbotvarkė ir kita su priėmimu susijusi medžiaga pateikiama Fondo valdybos direktoriui, jo pavaduotojams ir kitiems Fondo valdybos direktoriaus nurodytiems Fondo valdybos darbuotojams.

X. VISUOMENĖS INFORMAVIMAS, INFORMACIJOS TEIKIMAS, PILIEČIŲ IR KITŲ ASMENŲ PRAŠYMŲ (SKUNDŲ) NAGRINĖJIMAS BEI KLIENTŲ PRIĖMIMAS

77. Visuomenės informavimu ir viešosios nuomonės formavimu apie Fondo valdybos veiklą rūpinasi Fondo valdybos Komunikacijos skyrius.

78. Pranešimai ir kita informacija, teikiama žiniasklaidai ir visuomenei, privalo būti suderinti su Fondo valdybos direktoriumi ir atitikti oficialią Fondo valdybos poziciją.

Fondo valdybos pranešimai žiniasklaidai principiniais klausimais, susijusiais su valstybiniu socialiniu draudimu, Fondo administravimo įstaigų veikla, Fondo biudžeto lėšų panaudojimu ir kitais aktualiausiais klausimais, suderinami su socialinės apsaugos ir darbo ministru ar jo įgaliotu asmeniu.

Fondo valdybos parengtos išvados dėl įstatymų ar Lietuvos Respublikos Vyriausybės nutarimų projektų, kurios teikiamos Lietuvos Respublikos Seimui ar Lietuvos Respublikos Vyriausybei, taip pat teikiamos ir Socialinės apsaugos ir darbo ministerijai.

Fondo tarybos sprendimai skelbiami Fondo tarybos darbo reglamento nustatyta tvarka.

79. Fondo valdybos Komunikacijos skyrius Fondo valdybos direktoriaus pavedimu ar suderinęs su juo organizuoja spaudos konferencijas, rengia joms informacinius paketus, organizuoja Fondo valdybos vadovų interviu su žiniasklaidos atstovais.

Fondo valdyba Socialinės apsaugos ir darbo ministerijos žiniai teikia informaciją apie Fondo valdybos planuojamas spaudos konferencijas ir jų tematiką.

80. Informacija pagal visuomenės paklausimus teikiama Lietuvos Respublikos teisės gauti informaciją iš valstybės ir savivaldybės įstaigų įstatymo (Žin., 2000, Nr. 10-236) nustatyta tvarka.

81. Piliečių ir kitų asmenų prašymai ir skundai nagrinėjami bei interesantai priimami Lietuvos Respublikos norminių teisės aktų nustatyta tvarka bei Fondo valdybos direktoriaus įsakymu patvirtinta Piliečių ir kitų asmenų aptarnavimo Fondo valdyboje tvarka.

82. Kiekvieno ketvirčio pirmą dekadą Dokumentų tvarkymo skyrius Fondo valdybos direktoriui ir Fondo valdybos direktoriaus pavaduotojams teikia apžvalgas apie praėjusį ketvirtį Fondo valdyboje gautus skundus.

83. Gautų skundų apžvalgose turi būti nurodoma: praėjusį mėnesį gautų skundų skaičius; struktūra pagal skyrius (tarnybas); atsakymo terminai (įvykdyta ar neįvykdyta), iš ko gautas skundas; iš kokios vietovės gautas skundas ir gautų skundų pobūdis.

84. Elektroniniu paštu gauti prašymai ar skundai registruojami ir atsakymai teikiami pagal atskirą Fondo valdybos direktoriaus nustatytą tvarką.

85. Fondo valdybos direktoriaus įsakymu nustatyta tvarka Fondo valdybos interesantai gali būti priimami atskirose Fondo valdybos interesantų priėmimo patalpose.

XI. TARNYBINĖS KOMANDIRUOTĖS

86. Fondo valdybos darbuotojai į tarnybines komandiruotes Lietuvos Respublikos teritorijoje bei užsienio valstybėse vyksta vadovaujantis Lietuvos Respublikos Vyriausybės nutarimu Nr. 526 „Dėl tarnybinių komandiruočių išlaidų apmokėjimo biudžetinėse įstaigose taisyklių patvirtinimo“ (Žin., 2004, Nr. 74-2555) ir kitų norminių teisės aktų nustatyta tvarka.

87. Fondo valdybos skyrių (tarnybų) vedėjai vyksta į komandiruotes tik gavę Fondo valdybos direktoriaus arba Fondo valdybos direktoriaus pavaduotojo, kuruojančio atitinkamą skyrių (tarnybą), tarnybinę užduotį.

88. Fondo valdybos skyrių (tarnybų) darbuotojai į komandiruotę vyksta tik gavę skyriaus (tarnybos) vedėjo, Fondo valdybos direktoriaus pavaduotojo, kuruojančio atitinkamą skyrių (tarnybą), ar Fondo valdybos direktoriaus tarnybinę užduotį.

89. Komandiruotė Lietuvos Respublikoje įforminama Fondo valdybos direktoriaus ar jo pavaduotojų pagal kuravimo sritis įsakymais, o už jos ribų – Fondo valdybos direktoriaus įsakymu.

90. Vykstantiems į komandiruotę darbuotojams tarnybinę užduotį davę asmenys turi duoti nurodymą pateikti ataskaitą apie komandiruotėje atliktą užduotį. Tarnybinę užduotį vykstantiems į komandiruotę Fondo valdybos darbuotojams davę asmenys turi nurodyti, kokia forma (rašytine forma privaloma grįžus iš komandiruočių užsienyje) dirbantieji turės pateikti ataskaitą apie komandiruotėje atliktą užduotį. Šios ataskaitos yra registruojamos Dokumentų tvarkymo skyriuje ir įteikiamos skyriams (tarnyboms) pagal Fondo valdybos direktoriaus ar jo pavaduotojų rezoliucijas.

Darbuotojai, grįžę iš tarnybinių komandiruočių užsienyje, ne vėliau kaip per 5 darbo dienas Fondo valdybos direktoriui (kopija – Tarptautinių ryšių skyriui) raštiškai turi pateikti ataskaitą apie komandiruotėje atliktą užduotį.

91. Darbuotojai, grįžę iš tarnybinių komandiruočių Lietuvos Respublikoje ir užsienyje, ne vėliau kaip per 3 darbo dienas atsiskaito už pavedimo arba užduoties atlikimą Fondo valdybos direktoriui arba Fondo valdybos direktoriaus pavaduotojui pagal kuravimo sritį ir pateikia dokumentus apie komandiruotės metu patirtas faktines išlaidas Fondo valdybos Finansų ir apskaitos skyriui.

XII. ATOSTOGŲ SUTEIKIMO TVARKA

92. Fondo valdybos darbuotojams, Fondo valdybos teritorinių skyrių ir kitų Fondo įstaigų direktoriams kasmetinės atostogos suteikiamos Fondo valdybos direktoriaus įsakymu Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708), Lietuvos Respublikos darbo kodekso (Žin., 2002, Nr. 64-2569) ir kitų norminių teisės aktų nustatyta tvarka.

93. Fondo valdybos skyrių (tarnybų) vedėjai iki kalendorinių metų vasario 1 d. turi pateikti savo skyriaus (tarnybos) darbuotojų planuojamų kasmetinių atostogų eilę bei pateikti skyriaus (tarnybos) numatomą pavaduojančių asmenų sąrašą Fondo valdybos Personalo valdymo skyriui.

94. Fondo valdybos teritorinių skyrių ir kitų Fondo įstaigų direktoriai iki kalendorinių metų vasario 1 d. turi pateikti Fondo valdybos Personalo valdymo skyriui savo planuojamų kasmetinių atostogų datą bei nurodyti pavaduosiantį asmenį jo kasmetinių atostogų metu.

95. Fondo valdybos darbuotojai dėl svarbių priežasčių negalintys eiti kasmetinių atostogų eilėje nustatytu laiku arba pageidaujantys, kad kasmetinės atostogos būtų suteikiamos kitu laiku, turi pateikti Fondo valdybos direktoriui prašymą, suderintą su skyriaus (tarnybos) vedėju ar Fondo valdybos direktoriaus pavaduotoju.

Fondo valdybos teritorinių skyrių ir kitų Fondo įstaigų direktoriai dėl svarbių priežasčių negalintys eiti kasmetinių atostogų eilėje nustatytu laiku arba pageidaujantys, kad kasmetinės atostogos būtų suteikiamos kitu laiku, turi pateikti Fondo valdybos direktoriui prašymą.

96. Fondo valdybos darbuotojams, Fondo valdybos teritorinių skyrių ir kitų Fondo įstaigų direktoriams, kasmetinių atostogų metu dėl ligos negalėjusiems atostogauti arba nepasinaudojusiems per darbo metus priklausančiomis kasmetinėmis atostogomis, atitinkama nepanaudota kasmetinių atostogų dalis kalendorinių dienų skaičiumi, jų prašymu arba sutikimu, pratęsiama, suteikiama kitu laiku arba pridedama prie kitų darbo metų kasmetinių atostogų.

97. Esant tarnybiniam būtinumui Fondo valdybos darbuotojai, Fondo valdybos teritorinių skyrių ir kitų Fondo įstaigų direktoriai gali būti atšaukti iš kasmetinių atostogų tik tuo atveju, kai:

97.1. Fondo valdybos skyriaus (tarnybos) vedėjas yra pateikęs Fondo valdybos direktoriui motyvuotą, su Fondo valdybos direktoriaus pavaduotoju, kuruojančiu šį skyrių (tarnybą), suderintą tarnybinį pranešimą apie esantį tarnybinį būtinumą, dėl kurio yra būtinas skyriaus (tarnybos) darbuotojo atšaukimas iš kasmetinių atostogų ir yra gautas darbuotojo raštiškas sutikimas.

97.2. Fondo valdybos teritorinio skyriaus ar kitos Fondo įstaigos direktorių kasmetinių atostogų metu pavaduojantis asmuo arba Fondo valdybos direktoriaus pavaduotojas yra pateikęs Fondo valdybos direktoriui motyvuotą tarnybinį pranešimą apie esantį tarnybinį būtinumą Fondo valdybos teritoriniame skyriuje ar kitoje Fondo įstaigoje, dėl kurio būtinas Fondo valdybos teritorinio skyriaus ar kitos Fondo įstaigos direktoriaus atšaukimas iš kasmetinių atostogų ir yra gautas Fondo valdybos teritorinio skyriaus ar kitos Fondo įstaigos direktoriaus raštiškas sutikimas.

97.3. Fondo valdybos Personalo valdymo skyrius, gavęs Fondo valdybos direktoriaus vizuotą motyvuotą tarnybinį pranešimą dėl atšaukimo iš kasmetinių atostogų bei Fondo valdybos darbuotojo, Fondo valdybos teritorinio skyriaus ar kitos Fondo įstaigos direktoriaus raštišką sutikimą, rengia įsakymą dėl atšaukimo iš kasmetinių atostogų.

98. Fondo valdybos darbuotojams, Fondo valdybos teritorinių skyrių ar kitų Fondo įstaigų direktoriams, atšauktiems iš kasmetinių atostogų dėl tarnybinio būtinumo, nepanaudota kasmetinių atostogų dalis kalendorinių dienų skaičiumi, jų prašymu arba sutikimu, suteikiama kitu laiku arba pridedama prie kitų darbo metų kasmetinių atostogų, arba pratęsiama pasibaigus tarnybiniam būtinumui.

XIII. DARBUOTOJŲ SKATINIMAS IR PAŠALPOS

99. Fondo valdybos darbuotojai skatinami Lietuvos Respublikos valstybės tarnybos įstatymo, kituose Lietuvos Respublikos norminiuose teisės aktuose bei Fondo valdybos direktoriaus patvirtinta Fondo valdybos ir jos įstaigų valstybės tarnautojų ir darbuotojų, dirbančių pagal darbo sutartis, skatinimo ir sveikinimo tvarkos aprašo nustatyta tvarka.

100. Darbuotojams, kurių materialinė būklė tapo sunki, iš sutaupytų darbo užmokesčio fondo lėšų Fondo valdybos direktoriaus įsakymu gali būti skiriama vienkartinė materialinė pašalpa pagal Fondo valdybos direktoriaus patvirtintus tvarkos aprašus Lietuvos Respublikos norminių teisės aktų nustatyta tvarka.

XIV. REIKALŲ PERDAVIMAS

101. Keičiantis Fondo valdybos direktoriui, reikalų perdavimas organizuojamas Lietuvos Respublikos norminių teisės aktų nustatyta tvarka.

102. Keičiantis Fondo valdybos direktoriaus pavaduotojams, skyrių (tarnybų) vedėjams, Fondo valdybos teritorinių skyrių ir kitų Fondo įstaigų direktoriams, perdavimas ir perėmimas įforminamas aktu, kurį tvirtina:

102.1. keičiantis Fondo valdybos direktoriaus pavaduotojams, Fondo valdybos teritorinių skyrių ir kitų Fondo įstaigų direktoriams – Fondo valdybos direktorius;

102.2. keičiantis skyrių (tarnybų) vedėjams – Fondo valdybos direktorius ar jo įgaliotas asmuo.

103. Fondo valdybos direktorius tvirtina dokumentų priėmimo ir perdavimo aktus, sudarytus keičiantis atsakingiems dirbantiesiems bei perduodant dokumentus į archyvą ir išduodant dokumentus laikinai naudoti už Fondo valdybos ribų.

104. Atleidžiamas iš pareigų arba perkeliamas į kitas pareigas Fondo valdybos darbuotojas privalo perduoti:

104.1. nebaigtus vykdyti dokumentus (nebaigtus spręsti klausimus) ir turimas bylas, informacinę (taip pat kompiuterinėse duomenų bazėse) bei norminę medžiagą – Fondo valdybos atitinkamo skyriaus (tarnybos) vedėjui, kitam įpareigotam priimti darbuotojui arba darbuotojui, priimtam į šias pareigas;

104.2. knygas, mobiliojo ryšio telefonus bei mobiliojo ryšio telefonų korteles bei kitas materialines vertybes, įgytas už Fondo valdybos lėšas, antspaudus, spaudus ir kitą inventorių – Ūkio valdymo skyriaus vedėjui, kitam naujai paskirtam atsakingam ar naujai priimtam arba įpareigotam priimti darbuotojui;

104.3. darbuotojų ir valstybės tarnautojo pažymėjimus – Personalo valdymo skyriaus vedėjui, už jų tvarkymą atsakingam darbuotojui ar kitam įpareigotam darbuotojui;

104.4. kompiuterinę įrangą – Ūkio valdymo skyriaus vedėjui, už jos apskaitą atsakingam arba įpareigotam priimti darbuotojui;

104.5. programinę įrangą – Informacinės sistemos eksploatavimo skyriaus vedėjui, kitam naujai paskirtam atsakingam ar naujai priimtam arba įpareigotam priimti darbuotojui.

105. Reglamento 104.1–104.5 p. nurodytų skyrių (tarnybų) vedėjai atsakingi už atitinkamų dokumentų, norminės bei informacinės medžiagos, materialinių vertybių ir programinės įrangos priėmimą iš atleidžiamo iš pareigų arba perkeliamo į kitas pareigas Fondo valdybos darbuotojo.

106. Keičiantis darbuotojams, atsakingiems už atitinkamo įstatymo, Lietuvos Respublikos Vyriausybės nutarimo ar kito norminio teisės akto įgyvendinimą bei išvardytų aktų įgyvendinimo kontrolę, reikalų perdavimo ir priėmimo akte nurodo, kam paveda toliau įgyvendinti atitinkamą norminį teisės aktą ir kontroliuoti jo įgyvendinimą.

107. Perduodant reikalus, surašomas reikalų perdavimo ir priėmimo aktas. Reikalų perdavimo ir priėmimo akte turi būti duomenys, nurodyti Lietuvos Respublikos norminiuose teisės aktuose. Reikalų perdavimo ir priėmimo aktą pasirašo tiek reikalus perduodantis, tiek juos perimantis asmuo. Tuo atveju, kai reikalus perduodantis ar juos perimantis asmuo nesutinka su kuriais nors reikalų perdavimo ir priėmimo akto skyriais (punktais), jis nurodo tai rašytine forma.

108. Komisijos pirmininkas atsakingas už tai, kad vienas reikalų perdavimo ir priėmimo akto egzempliorius, pasirašytas bei Fondo valdybos direktoriaus patvirtintas ir Dokumentų tvarkymo skyriaus užregistruotas, būtų perduotas į Fondo valdybos archyvą per 1 (vieną) mėnesį nuo jo patvirtinimo dienos.

XV. ANTSPAUDO IR SPAUDŲ NAUDOJIMAS

109. Fondo valdyba turi antspaudą su Lietuvos valstybės herbu, kurį saugo ir naudoja Fondo valdybos Dokumentų tvarkymo skyrius.

110. Fondo valdyboje yra šie antspaudai ir spaudai:

110.1. Herbinis antspaudas.

110.2. „Valstybinio socialinio draudimo fondo valdyba prie Socialinės apsaugos ir darbo ministerijos Dokumentų tvarkymo skyrius 1“ (saugo Dokumentų tvarkymo skyrius).

110.3. „Valstybinio socialinio draudimo fondo valdyba prie Socialinės apsaugos ir darbo ministerijos Dokumentų tvarkymo skyrius 2“ (saugo Dokumentų tvarkymo skyrius).

110.4. „Valstybinio socialinio draudimo fondo valdyba prie Socialinės apsaugos ir darbo ministerijos Personalo valdymo skyrius“ (saugo Personalo valdymo skyrius).

110.5. Vardiniai spaudai.

110.6. Korespondencijos gavimo spaudas.

110.7. Korespondencijos registruoto pašto spaudas.

110.8. Finansinių ataskaitų gavimo ir priėmimo spaudai.

110.9. Sąskaitų faktūrų gavimo spaudas.

111. Fondo valdybos herbinis antspaudas naudojamas Lietuvos Respublikos norminių teisės aktų nustatyta tvarka.

112. Antspaudas „Valstybinio socialinio draudimo fondo valdyba Dokumentų tvarkymo skyrius prie Socialinės apsaugos ir darbo ministerijos 1“ naudojamas Fondo valdybos išleidžiamų tvarkomųjų, organizacinių ir informacinių dokumentų kopijoms, nuorašams, išrašams tvirtinti. Kopijos tikrumo žymą užrašo tas asmuo, kuris saugo dokumento originalą.

113. Antspaudas „Valstybinio socialinio draudimo fondo valdyba prie Socialinės apsaugos ir darbo ministerijos Dokumentų tvarkymo skyrius 2“ naudojamas Fondo valdybos direktoriaus ir jo pavaduotojų pasirašytų komandiruočių įsakymų kopijoms ir atliktų statybos darbų aktams bei pažymoms tvirtinti.

114. Antspaudas „Valstybinio socialinio draudimo fondo valdyba prie Socialinės apsaugos ir darbo ministerijos Personalo valdymo skyrius“ naudojamas Fondo valdybos direktoriaus pasirašytų įsakymų ir kitų dokumentų kopijoms personalo klausimais tvirtinti. Antspaudą saugo ir naudoja Personalo valdymo skyrius.

115. Fondo valdybos ir jos įstaigų darbuotojai gali turėti vardinius spaudus, kuriuose nurodyti įstaigos ir pareigybių pavadinimai su Fondo valdybos darbuotojo vardu, pavarde ar be jų.

116. Korespondencijos gavimo spaudas naudojamas dokumento gavimo datai ir registracijos numerio žymai patvirtinti. Šį spaudą Fondo valdyboje nustatyta tvarka naudoja ir saugo Fondo valdybos Dokumentų tvarkymo ir Personalo valdymo skyriai.

117. Korespondencijos registruoto pašto spaudas naudojamas išsiunčiamų registruotų laiškų apskaitai. Šį spaudą naudoja ir saugo Fondo valdybos Dokumentų tvarkymo skyrius.

118. Spaudus, nurodytus 110.8 p. ir 110.9 p., saugo Fondo valdybos Finansų ir apskaitos skyrius.

XVI. ARCHYVO TVARKYMAS

119. Fondo valdybos archyvas tvarkomas vadovaujantis Lietuvos Respublikos dokumentų ir archyvų įstatymu, kitais su tuo susijusiais Lietuvos Respublikos norminiais teisės aktais ir Fondo valdybos Dokumentų tvarkymo skyriaus nuostatais.

120. Atsižvelgdamas į Fondo valdybai nustatytas funkcijas, Lietuvos Respublikos norminių teisės aktų ir raštvedybos taisykles, Fondo valdybos direktorius nustato dokumentų rengimo, tvarkymo, saugojimo, naudojimo, kontrolės procedūras ir už jas atsakingų darbuotojų įgaliojimus bei atsakomybę. Už Fondo valdybos dokumentų valdymą yra atsakingas Fondo valdybos direktorius. Dokumentų saugumą užtikrina:

120.1. vykdomų ir saugomų Fondo valdybos skyriuose ir tarnybose – skyrių (tarnybų) vedėjai;

120.2. perduotų į Fondo valdybos archyvą – Dokumentų tvarkymo skyriaus vedėjas.

XVII. TARNYBINIO TRANSPORTO IR TARNYBINIŲ TELEFONŲ NAUDOJIMAS

121. Tarnybinis transportas naudojamas Lietuvos Respublikos Vyriausybės 1998 m. lapkričio 17 d. nutarimo Nr. 1341 „Dėl tarnybinių lengvųjų automobilių įsigijimo, nuomos ir naudojimo biudžetinėse įstaigose“ (Žin., 1998, Nr. 103-2838; 2003, Nr. 121-5986) nustatyta tvarka.

122. Tarnybiniai mobilieji telefonai naudojami Lietuvos Respublikos Vyriausybės 2002 m. kovo 5 d. nutarimo Nr. 331 „Dėl tarnybinių mobiliųjų telefonų“ (Žin., 2002, Nr. 26-941, Nr. 52-2018) nustatyta tvarka. Tarnybiniai laidinio ryšio telefonai naudojami tarnybiniais tikslais. Draudžiama iš jų skambinti į mobiliojo ryšio telefonus.

XVIII. Prekių, paslaugų bei darbų pirkimas

123. Prekės, paslaugos bei darbai perkami pagal Lietuvos Respublikos viešųjų pirkimų įstatymą (Žin., 1996, Nr. 84-2000; 2003, Nr. 57-2529) ir kitus norminius teisės aktus. Į viešojo pirkimo komisiją privalo būti įtraukti Teisės skyriaus bei Finansų ir apskaitos skyriaus specialistai. Prekės, paslaugos ir darbai įprastos komercinės praktikos būdu perkami pagal Lietuvos Respublikos viešųjų pirkimų įstatymo nuostatas ir Fondo valdybos direktoriaus patvirtintą tvarkos aprašą.

Viešieji pirkimai organizuojami, analizuojami, vykdomi ir kontroliuojami Fondo valdybos direktoriaus įsakymu nustatyta tvarka.

124. Visos prekių, paslaugų bei darbų pirkimo sutartys privalo būti derinamos su atitinkamais Fondo valdybos skyriais (tarnybomis) Fondo valdybos direktoriaus įsakymu nustatyta tvarka.

125. Fondo valdybos direktorius pasirašo visas sutartis dėl prekių, paslaugų ir darbų pirkimo.

Fondo valdybos direktoriaus pavaduotojas, kuruojantis viešuosius pirkimus, pasirašo kitas sutartis dėl prekių, paslaugų ir darbų pirkimo tais atvejais, kai prekės, paslaugos ir darbai yra perkami taikant įprastą komercinę praktiką.

XIX. turtO VALDYMAS

126. Fondo valdyba Lietuvos Respublikos norminių teisės aktų nustatyta tvarka patikėjimo teise valdo, naudoja į Fondo biudžeto apskaitą įtrauktą turtą ir juo disponuoja.

127. Fondo valdybos direktorius ar jo įgaliotas asmuo pasirašo, pratęsia arba nutraukia nuomos ir panaudos sutartis Lietuvos Respublikos norminiuose teisės aktuose nustatyta tvarka, taip pat priima sprendimus dėl nuomos ir panaudos sutarčių sudarymo, pakeitimo ir nutraukimo.

Fondo valdybos direktorius Lietuvos Respublikos norminių teisės aktų nustatyta tvarka pasirašo sutartis dėl nekilnojamojo turto pirkimo arba pardavimo.

128. Fondo valdybos direktoriaus įsakymu paskirtas skyrius (tarnyba) veda nekilnojamojo turto registraciją ir apskaitą.

XX. Atliktų darbų priėmimas

129. Fondo valdybos direktorius arba Fondo valdybos direktoriaus pavaduotojai pagal kuravimo sritis tvirtina gaunamų prekių, paslaugų ar darbų perdavimo ir priėmimo aktus, kuriuos registruoja bei originalus saugo Finansų ir apskaitos skyrius. Ne pagal sutartis atliktų darbų perdavimo ir priėmimo aktus registruoja Dokumentų tvarkymo skyrius, o jų originalus saugo Fondo valdybos atsakingas skyrius.

XXI. Finansai ir santykiai su bankais

130. Fondo valdybos direktorius pasirašo banko sąskaitų nacionaline ir užsienio valiuta sutartis.

131. Fondo valdybos direktorius arba pirmo parašo teisę turintis Fondo valdybos direktoriaus pavaduotojas kartu su antro parašo teisę turinčiu asmeniu pasirašo čekius, banko vekselius, mokėjimo pavedimus, akredityvus ir kitus finansinius dokumentus, susijusius su sąskaitomis litais ir užsienio valiuta.

132. Fondo valdybos direktorius pagal galiojančius Lietuvos Respublikos norminius teisės aktus pasirašo paskolų sutartis.

133. Fondo valdybos direktorius arba Fondo valdybos direktoriaus pavaduotojas pagal kuravimo sritį kartu su Finansų ir apskaitos skyriaus vedėju arba Finansų ir apskaitos skyriaus vedėjo pavaduotoju pasirašo mokėjimus pagal darbo užmokesčio žiniaraščius ir kitus mokėjimo dokumentus.

134. Fondo valdybos direktorius įsakymu nustato Fondo valdybos darbuotojų atlyginimų mokėjimo datas.

135. Fondo valdybos direktorius arba Fondo valdybos direktoriaus įsakymu įgaliotas Fondo valdybos direktoriaus pavaduotojas tvirtina mokėjimo sąskaitas (taip pat išankstinio mokėjimo sąskaitas), vizuotas už ūkinės operacijos atlikimo teisėtumą atsakingo asmens, jo skyriaus (tarnybos) vedėjo bei Finansų ir apskaitos skyriaus vedėjo.

136. Visų sąskaitų apmokėjimas grindžiamas sutartimi (jeigu ji yra) ir dokumentais, patvirtinančiais prekių ar paslaugų gavimą.

137. Skyrių (tarnybų) vedėjai atsako už tai, kad būtų atliekamos tik teisėtos ūkinės ir finansinės operacijos, kad jos būtų tinkamai įforminamos, o Fondo valdybos Finansų ir apskaitos skyriui laiku perduodami buhalterinei apskaitai ir finansų kontrolei reikalingi dokumentai.

XXII. Sutarčių rengimas, derinimas, registravimas ir saugojimas

138. Sutarčių registravimo, pasirašytų sutarčių originalų saugojimo ir sutarčių vykdymo tvarką tvirtina Fondo valdybos direktorius.

XXIII. Pavadavimas

139. Fondo valdybos direktoriaus atostogų ir laikino nedarbingumo laikotarpiu laikinai eiti Fondo valdybos direktoriaus pareigas gali tik socialinės apsaugos ir darbo ministro paskirtas Fondo valdybos darbuotojas. Fondo valdybos direktoriaus tarnybinių komandiruočių laikotarpiu bei jam nesant tarnyboje kitais norminiuose teisės aktuose nustatytais atvejais Fondo valdybos direktorius paskiria laikinai eiti jo pareigas kitą Fondo valdybos valstybės tarnautoją (direktoriaus pavaduotoją).

140. Fondo valdybos direktoriaus pavaduotojai, skyrių (tarnybų) vedėjai atostogų, komandiruočių, stažuočių ar laikino nedarbingumo metu pavaduojami skyriaus (tarnybos) nuostatuose, pareigybių aprašymuose ir kituose norminiuose teisės aktuose nustatyta tvarka.

XXIV. darbuotojų priėmimo į darbą ar valstybės tarnybą, VERTINIMO ir atleidimo iš darbo ar valstybės tarnybos tvarka

141. Fondo valdybos valstybės tarnautojai priimami į valstybės tarnybą ir atleidžiami iš jos Lietuvos Respublikos valstybės tarnybos įstatymo ir kitų Lietuvos Respublikos norminių teisės aktų nustatyta tvarka.

142. Fondo valdybos darbuotojai, dirbantys pagal darbo sutartis, priimami į darbą ir atleidžiami iš jo Lietuvos Respublikos darbo kodekso nustatyta tvarka.

143. Kiekvienų kalendorinių metų pabaigoje tiesioginis vadovas turi įvertinti jam pavaldžių valstybės tarnautojų ir darbuotojų, dirbančių pagal darbo sutartis, veiklą Lietuvos Respublikos teisės aktų ir Fondo valdybos direktoriaus įsakymu nustatyta tvarka.

XXV. FONDO VALDYBOS DIREKTORIAUS ĮSAKYMŲ IR ĮSAKYMŲ PROJEKTŲ SKELBIMAS

144. Fondo valdybos direktoriaus įsakymai skelbiami ir įsigalioja Lietuvos Respublikos įstatymų ir kitų teisės aktų skelbimo ir įsigaliojimo tvarkos įstatymo ir Lietuvos Respublikos Vyriausybės nutarimo Nr. 918 „Dėl Lietuvos Respublikos Vyriausybės nutarimų, Ministro Pirmininko potvarkių, ministrų, Vyriausybės įstaigų, kitų valstybės valdymo institucijų vadovų ir kolegialių institucijų teisės aktų pateikimo oficialiai skelbti „Valstybės žiniose“ ir skelbimo interneto tinklapiuose tvarkos“ (Žin., 1999, Nr. 71-2236; 2003, Nr. 28-1144) nustatyta tvarka.

145. Jeigu yra numatoma Fondo valdybos direktoriaus įsakymą oficialiai skelbti leidinyje „Valstybės žinios“, tai nurodoma atitinkamame Fondo valdybos direktoriaus įsakyme.

146. Fondo valdybos direktoriaus įsakymų projektai skelbiami Fondo valdybos interneto tinklalapyje Lietuvos Respublikos Vyriausybės 1999 m. vasario 4 d. nutarimo Nr. 118 „Dėl įstatymų ir kitų norminių teisės aktų projektų skelbimo „Interneto“ tinkle“ (Žin., 1999, Nr. 15-389) nustatyta tvarka.

147. Už Fondo valdybos direktoriaus projekto pateikimą paskelbti, išimti iš Fondo valdybos interneto tinklalapio atsako Fondo valdybos struktūrinio padalinio, kuris rengė teisės akto projektą, vadovas.

148. Fondo valdybos direktoriaus įsakymai Fondo valdybos interneto tinklalapyje paskelbiami per 3 darbo dienas nuo jų oficialaus paskelbimo leidinyje „Valstybės žinios“. Fondo valdybos direktoriaus įsakymus Fondo valdybos interneto tinklalapyje skelbia Fondo valdybos Komunikacijos skyrius.

149. Teisės aktai leidinio „Valstybės žinios“ redakcijai pateikiami ne vėliau kaip per 3 darbo dienas nuo jų pasirašymo ir užregistravimo. Įsakymo rengėjas atsako, kad teikiamas skelbti leidinio „Valstybės žinios“ įsakymas atitiktų pasirašytą įsakymą. Fondo valdybos direktoriaus įsakymą leidinio „Valstybės žinios“ redakcijai pateikia skyrius, nurodytas atitinkamame Fondo valdybos direktoriaus įsakyme.

XXVI. dARBUOTOJŲ pareigos

150. Fondo valdybos darbuotojai privalo laikytis darbo drausmės, bendrų švaros, higienos ir tvarkos taisyklių bei dėvėti tinkamus darbo aplinkai drabužius.

151. Fondo valdybos darbuotojai privalo vykdyti funkcijas, numatytas jų pareigybių aprašymuose.

152. Įėjimo į Fondo valdybos patalpas ir išėjimo iš jų tvarka tvirtinama Fondo valdybos direktoriaus įsakymu.

XXVII. darbo laikas

153. Darbo laikas Fondo valdyboje nustatomas Lietuvos Respublikos norminių teisės aktų ir Fondo valdybos direktoriaus įsakymu nustatyta tvarka.

XXVIII. duomenų apsauga

154. Duomenys apie draudėją, apdraustąjį asmenį arba socialinio draudimo išmokos gavėją, pateikti Fondo administravimo įstaigoms, turi būti tvarkomi vadovaujantis Asmens duomenų teisinės apsaugos įstatymu (Žin., 1996, Nr. 63-1479; 2003, Nr. 15-597), Valstybinio socialinio draudimo įstatymu, Mokesčių administravimo įstatymu (Žin., 2004, Nr. 63-2243) ir kitais norminiais teisės aktais.

155. Naujai priimti į darbą (tarnybą) Fondo valdybos darbuotojai prieš pradėdami dirbti su Fondo administravimo įstaigų informacinėje duomenų bazėje saugomais duomenimis, Fondo valdybos direktoriaus nustatyta tvarka privalo pasirašyti konfidencialumo pasižadėjimą dėl asmens ir kitų duomenų saugumo ir slaptumo išsaugojimo.

156. Fondo administravimo įstaigų informacinėje duomenų bazėje esantys duomenys tvarkomi Fondo valdybos direktoriaus ir kitų norminių teisės aktų nustatyta tvarka.

XXIX. Atsakomybė

157. Už Fondo valdybos darbo organizavimą ir jo rezultatus atsakingas Fondo valdybos direktorius Lietuvos Respublikos norminių teisės aktų nustatyta tvarka.

158. Fondo valdybos darbuotojai, pažeidę Fondo valdyboje nustatytus konfidencialios informacijos saugojimo, asmens ir kitokių duomenų apsaugos reikalavimus, atsako Lietuvos Respublikos norminių teisės aktų nustatyta tvarka.

159. Šio Darbo reglamento reikalavimų vykdymas privalomas kiekvienam Fondo valdybos darbuotojui. Fondo valdybos darbuotojai, pažeidę šį reglamentą, atsako Lietuvos Respublikos norminių teisės aktų nustatyta tvarka. Kiekvienas Fondo valdybos darbuotojas su šiuo reglamentu supažindinamas pasirašytinai. Šio reglamento nuostatų pažeidimas gali būti pagrindas skiriant drausminę nuobaudą, numatytą Lietuvos Respublikos darbo kodekse, arba tarnybinę nuobaudą, numatytą Lietuvos Respublikos valstybės tarnybos įstatyme.

160. Fondo valdybos valstybės tarnautojai už tarnybinius nusižengimus gali būti traukiami tarnybinėn atsakomybėn, o už Fondo valdybai padarytą materialinę žalą – materialinėn atsakomybėn Lietuvos Respublikos valstybės tarnybos įstatymo nustatyta tvarka.

161. Fondo valdybos darbuotojai už darbo drausmės pažeidimus gali būti traukiami drausminėn atsakomybėn, o už Fondo valdybai padarytą materialinę žalą – materialinėn atsakomybėn darbo santykius reglamentuojančių Lietuvos Respublikos norminių teisės aktų nustatyta tvarka.

162. Įstatymų nustatytais atvejais Fondo valdybos darbuotojai gali būti traukiami baudžiamojon, administracinėn ar civilinėn atsakomybėn.

______________